b'\n_START_ARTICLE_\nI f\xc3\xb8rste krets\n_START_SECTION_\nHandling\n_START_PARAGRAPH_\nBoken handler om de innsatte i spesialfengselet Mavrino, samt deres familie, vaktene og de frie ansatte ved fengselet. De innsatte er hovedsakelig ingeni\xc3\xb8rer, intellektuelle eller mekanikere, og arbeider med utviklingen av kommunikasjons- og overv\xc3\xa5kningsutstyr og lignende. Fengslet er lokalisert i Moskva og handlingen er lagt til Stalin-tiden, n\xc3\xa6rmere bestemt til den siste uken av 1949. Som i resten av sitt forfatterskap, bruker Solzjenitsyn ogs\xc3\xa5 denne boken til \xc3\xa5 kritisere det sovjetiske samfunnet generelt og GULag-systemet spesielt. Det at de forskjellige karakterene i romanen har ulik posisjon i og oppfatning av samfunnet (fra de innsatte til fattige studenter, til diplomater og Stalin selv), gir en stor spennvidde i beskrivelsene av det sovjetiske samfunnet i perioden.'